Title: กฎกระทรวง ฉบับที่ 6 (พ.ศ. 2536) ออกตามความในพระราชบัญญัติภาษีเงินได้ปิโตรเลียม พ.ศ. 2514

กฎกระทรวง
ฉบับที่ ๖
(พ.ศ. ๒๕๓๖)
ออกตามความในพระราชบัญญัติภาษีเงินได้ปิโตรเลียม
พ.ศ. ๒๕๑๔[๑]

อาศัยอำนาจตามความมาตรา ๑๙
แห่งพระราชบัญญัติภาษีเงินได้ปิโตรเลียม พ.ศ. ๒๕๑๔ และมาตรา ๒๖ (๑๖)
แห่งพระราชบัญญัติภาษีเงินได้ปิโตรเลียม พ.ศ. ๒๕๑๔ ซึ่งแก้ไขเพิ่มเติมโดยพระราชบัญญัติภาษีเงินได้ปิโตรเลียม
(ฉบับที่ ๔) พ.ศ. ๒๕๓๒ รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ข้อ ๑ 
ในกรณีที่บริษัทผู้ได้รับสัมปทานมีแปลงสำรวจหลายแปลง
โดยแปลงสำรวจบางแปลงอยู่ภายใต้บังคับพระราชบัญญัติภาษีเงินได้ปิโตรเลียม พ.ศ. ๒๕๑๔
ฉบับก่อนการแก้ไขเพิ่มเติมโดยพระราชบัญญัติภาษีเงินได้ปิโตรเลียม (ฉบับที่ ๔) พ.ศ.
๒๕๓๒ และแปลงสำรวจบางแปลงอยู่ภายใต้บังคับพระราชบัญญัติภาษีเงินได้ปิโตรเลียม พ.ศ.
๒๕๑๔ ฉบับซึ่งแก้ไขเพิ่มเติมโดยพระราชบัญญัติภาษีเงินได้ปิโตรเลียม (ฉบับที่ ๔)
พ.ศ. ๒๕๓๒ ให้บริษัทดังกล่าวเฉลี่ยรายได้หรือรายจ่ายรายการที่ไม่สามารถแยกกันได้โดยชัดแจ้งว่าส่วนใดเป็นรายได้หรือรายจ่ายของแปลงสำรวจภายใต้บังคับพระราชบัญญัติฉบับใดตามที่กำหนดในกฎกระทรวงนี้

ข้อ ๒ 
ในการคำนวณรายได้
ให้บริษัทเฉลี่ยรายได้นั้นตามสัดส่วนของรายจ่ายทั้งหมดของแปลงสำรวจที่อยู่ภายใต้บังคับพระราชบัญญัติแต่ละฉบับ

ข้อ ๓ 
ในการคำนวณรายจ่าย ให้บริษัทเฉลี่ยดังนี้
(๑)
เงินเดือนและค่าแรงงานซึ่งโดยทางปฏิบัติไม่สามารถหรือไม่เหมาะสมที่จะจัดทำตารางเวลาการทำงาน
(Time Sheet) เพื่อแยกงานว่าเป็นของแปลงสำรวจที่อยู่ภายใต้บังคับพระราชบัญญัติฉบับใด
ให้บริษัทเฉลี่ยเงินเดือนและค่าแรงงานนั้นตามสัดส่วนเงินเดือนและค่าแรงงานที่เทียบเคียงกันได้ตามที่ได้มีการจัดทำตารางเวลาการทำงานของแปลงสำรวจที่อยู่ภายใต้บังคับพระราชบัญญัติแต่ละฉบับ
(๒) รายจ่ายนอกเหนือจากรายจ่ายตาม (๑)
ให้บริษัทเฉลี่ยตามสัดส่วนของรายจ่ายทั้งหมดที่แบ่งแยกได้ของแปลงสำรวจที่อยู่ภายใต้บังคับพระราชบัญญัติแต่ละฉบับ

ข้อ ๔ 
ในกรณีที่บริษัทเห็นว่า
การคำนวณรายได้หรือรายจ่ายโดยวิธีอื่นจะถูกต้องตามความเป็นจริงมากกว่าการคำนวณตามหลักเกณฑ์ข้อ
๒ หรือข้อ ๓ แล้วแต่กรณี บริษัทอาจขออนุมัติเพื่อนำหลักเกณฑ์อื่นนั้นมาใช้แทนได้
โดยทำเป็นหนังสือแสดงเหตุผลของการขอเปลี่ยนแปลงยื่นต่ออธิบดี และเมื่อได้รับอนุมัติจากอธิบดีแล้ว
ให้ถือปฏิบัติตั้งแต่รอบระยะเวลาบัญชีที่อธิบดีกำหนดเป็นต้นไป
ถ้าข้อเท็จจริงปรากฏในภายหลังว่า หลักเกณฑ์การคำนวณที่อธิบดีอนุมัติตามคำขอของบริษัทตามวรรคหนึ่ง
ไม่เหมาะสมด้วยประการใด ๆ หรือสภาพการณ์เปลี่ยนแปลงไป ให้อธิบดีมีอำนาจสั่งแก้ไขหรือเปลี่ยนแปลงหลักเกณฑ์ดังกล่าวได้
แต่ทั้งนี้ไม่กระทบกระเทือนต่อการกระทำใด ๆ
ที่บริษัทได้กระทำไปแล้วก่อนวันที่อธิบดีสั่งแก้ไขหรือเปลี่ยนแปลง

ให้ไว้ ณ วันที่ ๒๕ ตุลาคม พ.ศ. ๒๕๓๖
ธารินทร์ 
นิมมานเหมินท์
รัฐมนตรีว่าการกระทรวงการคลัง

หมายเหตุ :- เหตุผลในการประกาศใช้กฎกระทรวงฉบับนี้ คือ
โดยที่มาตรา ๒๖ (๑๖) แห่งพระราชบัญญัติภาษีเงินได้ปิโตรเลียม พ.ศ. ๒๕๑๔
ซึ่งแก้ไขเพิ่มเติมโดยพระราชบัญญัติภาษีเงินได้ปิโตรเลียม (ฉบับที่ ๔) พ.ศ. ๒๕๓๒
กำหนดให้บริษัทที่มีแปลงสำรวจหลายแปลง
โดยแปลงสำรวจบางแปลงอยู่ในสัมปทานที่ได้ให้ไว้ก่อนการแก้ไขเพิ่มเติมโดยพระราชบัญญัติภาษีเงินได้ปิโตรเลียม
(ฉบับที่ ๔) พ.ศ. ๒๕๓๒ และแปลงสำรวจบางแปลงอยู่ในสัมปทานที่ได้ให้ไว้ภายหลังมีการแก้ไขเพิ่มเติมโดยพระราชบัญญัติภาษีเงินได้ปิโตรเลียม
(ฉบับที่ ๔) พ.ศ. ๒๕๓๒ แล้วต้องคำนวณรายได้และรายจ่ายสำหรับแปลงสำรวจในสัมปทานนั้น
ๆ แยกต่างหากจากกัน และถ้ารายได้และรายจ่ายรายการใดไม่สามารถแยกกันได้โดยชัดแจ้ง
ให้เฉลี่ยรายได้และรายจ่ายตามเงื่อนไข หลักเกณฑ์ และวิธีการที่กำหนดในกฎกระทรวง  จึงจำเป็นต้องออกกฎกระทรวงนี้

อรญา/ปรับปรุง
๑๘ มิถุนายน ๒๕๖๒

[๑]
ราชกิจจานุเบกษา
เล่ม ๑๑๐/ตอนที่ ๑๘๑/ฉบับพิเศษ หน้า ๑/๕ พฤศจิกายน ๒๕๓๖